Noémi, a ngábə́ bələ́ évūvúmán yǎ ndâ bod ǹnóm, ǹkúkúmá mod yā ndâ bod Elimélek dzwé nâ Booz. 2Ńdɔ̄ Rút, ngɔn Moab, á ngádzó ai ǹkiɛ̌ Noémi naa: “Dzǒge ma, mə́ kə áfūb álí, mə́ kə mawɔ́ndī mís mə́ ólɛ́s mə́ hə́ lígī é bod bákwé, é vóm ósə mod dzǎl nyé ǎ yi ma yén ngɔ́l ánā.” Nyé ai nyé nâ: “Kələ́g, ǎ ngɔn dzama.” 3Ńdɔ̄ á Rút á ngákə, ǎ ngawɔ́ndi á mvús ē bod bə́ kwê. Ńdɔ̄ lázū nyé bɔ̌ mvɔ̄m naa, áfúb dī, á ngábə́ áfūb Booz, mod yǎ ndâ bod Elimélek, ǹnôm Noémi. 4Á ńtəm nâ Booz nyé ǎ ngasɔ́ á Bételehɛ́m, nyé ai bəkwé bídí nâ: "Ǹtondôbə á bɔ̄ɔ̄ ai mínā !" Bə́ yālán, bɔ́ nâ: "Ǹtondôbə á kúbú wa ǹtótōmaamaa !” 5Ńdɔ̄ Booz a ngásíli ǹdzóe bəkwé bídí naa:"Zá á nə̄ ai é mān mīníngá nyɔ̄ ?" 6Ńdɔ̄ étúgā é dzóege bəkwé bídí é ngáyalan nyé nâ: "Mǎn mīníngá te a nə ngɔn Moabít, bân Noémi ḿbɔ̄ bə́ ngásɔ́ á mə̄fúb yā Moab. 7Ǎ dzó naa: “Dzoége tə́ mə́ kə matog á zāŋ mim̀bɔm á mvús bəkwé bídí, ásɔ́ lə́ kídí ńdɔ a nə dí təge ai mǎn áwɔí." 8Booz nyé ai Rút naa: “Ǎ ngɔn dzama, vógóló: madzó nâ, tə wabad kə áfūb áfə̄, nə́ wakə wawɔ́ndī; tə wabad kódō é vóm ví, nyíígī ésāmbá é bān bīníngá básyé mā bá: é vóm bákwé, waa o kələ ai bɔ́. 9Mə̌ kād bod bísíé bámā nâ, tə mod a ndə́gələ wa; ńdɔ̄ fə ngə́ wawóg ékōdé, kələ́ nyú mə̄ndím émvaŋ bɔ̂ bányú.” 10Ńdɔ̄ Rút á ngálában ai məbɔ́ŋ, a lúí ásū á sí, nyé ai Booz nâ: “Dzé é bɔ̄ nə́ ó yén ma ngɔ́l, ó fû ma ǹdzín miníngá ńnə́m ?” 11Booz nyé ai nyé nâ: “Bə́ ngáman ma lɛ̂ é dzóm ésə o ngábɔ ású nyɔ̄ ńkiɛ́, á mvús awú nyɔ̄ ńnóm; ḿból ó ngālíg ésōá ai nyoá, ai ǹnam wóe, o sɔ́ɔ́ áyɔŋ wǎngábə́ kig o yəmə. 12Ǹtondôbə á dúgán wa ḿbəŋ ósə o ngábɔ, á yáán fə ai wa ǹtúd ǹtúd. Ǹtondôbə, Zambá Ísraɛ̂l yǎ ō sɔ́ sɔbɔ ǎ məfǎb mǒě á sī.”